Virallinen lehti nro C 200 , 30/06/1997 s. 0174



B4-0485, 0547 ja 0551/97 Päätöslauselma jatkuvista ihmisoikeusloukkauksista Burmassa Euroopan parlamentti, joka - ottaa huomioon aiemmat päätöslauselmansa ihmisoikeuksista Burmassa ja maan mahdollisesta liittymisestä ASEANiin, - ottaa huomioon neuvoston puheenjohtajavaltion Euroopan unionin puolesta 30. toukokuuta 1997 antaman julkilausuman poliittisen tilanteen huononemisesta Burmassa, A. ottaa huomioon, että kansainvälinen yhteisö on todennut SLORC:n (State Law and Order Restoration Council) syyllistyneen ihmisoikeuksia polkevaan politiikkaan, B. toteaa, että Yhdistyneiden kansakuntien ihmisoikeuskomissio ilmaisi 53. istunnossaan syvän huolestuneisuutensa Burmassa tapahtuvista jatkuvista ihmisoikeusloukkauksista, erityisesti summittaiset tai mielivaltaiset teloitukset ilman oikeudenkäyntiä, kuolemantapaukset pidätyksen aikana, kidutukset, poliittisista syistä tehtävät summittaiset pidätykset ja vangitsemiset, pakkosiirrot, lasten sekä aikuisten pakkotyö, hallituksen tahojen naisiin ja lapsiin kohdistama väkivalta sekä etnisten ja uskonnollisten vähemmistöjen sortaminen, C. panee merkille YK:n lasten oikeuksien komission selvityksen, jonka mukaan tuhannet lapset kuolevat pakkotyössä pahoinpitelyn, uupumisen tai sairauden seurauksena, D. pitää valitettavana, että SLORC pidätti 21. toukokuuta 1997 yli 300 kansallisen demokratialiiton (National League for Democracy, NLD) jäsentä, mukaan lukien 50 parlamentin jäsentä, estääkseen näitä osallistumasta puolueensa kokoukseen, jolla juhlistettiin vuoden 1990 vaalien murskavoiton vuosipäivää, E. on pahoillaan siitä, että NLD:n keskeinen hahmo, poliittinen vanki Tim Shwe kuoli hiljattain pidätyksen aikana, mikä on jälleen osoitus Rangoonin kammottavista vankilaoloista, F. panee merkille, että Euroopan parlamentin Saharov-palkinnon saanut Aung San Suu Kyi on useaan otteeseen pyytänyt kansainvälistä yhteisöä asettamaan SLORC:lle poliittisia ja taloudellisia pakotteita, G. pitää valitettavana, että Aung San Suu Kyitä ja NLD:n johtohenkilöitä tarkkaillaan jatkuvasti, heidän liikkumistaan rajoitetaan ja heitä uhkaillaan muilla tavoin ja että syyskuusta 1996 alkaen Aung San Suu Kyi on ollut lähes jatkuvasti kotiarestissa, mikä on estänyt häntä pitämästä puheita julkisesti, H. panee merkille, että Yhdysvaltojen presidentti Bill Clinton asetti 20. toukokuuta 1997 Burmaan kohdistuvia pakotteita kieltämällä Yhdysvaltojen kansalaisia tekemästä uusia investointeja Burmaan, I. katsoo, että edellisessä ASEAN-maiden ministerikokouksessa sen jäsenvaltioiden hallitukset päättivät hyväksyä Burman jäseneksi huolimatta useiden eri maiden ja kansainvälisten järjestöjen vetoomuksista, joissa nämä suosittivat, että päätöstä lykätään Rangoonin vakavan poliittisen tilanteen vuoksi; 1. Tuomitsee Burman sotilasdiktatuurin ja kaikki SLORC:n toteuttamat ihmisoikeusloukkaukset; 2. Kehottaa Burman hallitusta takaamaan Burman kansan perusoikeudet, lopettamaan poliittisesti motivoituneen vainon ja täyttämään kansainvälisen työjärjestön (ILO) pakkotyötä koskevan sopimuksen (1930) (nro 29) ja ammatillista järjestäytymisvapautta ja ammatillisen järjestäytymisoikeuden suojelua koskevan sopimuksen (1948) (nro 87) mukaiset valtiolliset velvoitteensa; 3. Pyytää neuvostoa vastaamaan Aung San Suu Kyin pyyntöön siitä, että EU asettaa taloudellisia pakotteita SLORC:lle katkaisemalla kaikki Euroopan unionin ja Burman yhteydet kaupan ja matkailun alalla ja lopettamalla eurooppalaisten yritysten investoinnit Burmaan; 4. Kehottaa painokkaasti komissiota olemaan toteuttamatta toimia Maailman kauppajärjestön riitojenratkaisumenettelyn yhteydessä Massachusettsin osavaltion 25. kesäkuuta 1996 vahvistaman lain osalta, jolla säädellään valtion sopimuksia sellaisten yritysten kanssa, jotka käyvät kauppaa Burman kanssa tai Burmassa; 5. Tuomitsee päättäväisesti Burman hyväksymisen ASEANiin, koska päätös merkitsee maalle uutta kansainvälistä tunnustusta sen harjoittamista ihmisoikeusloukkauksista huolimatta; 6. Pyytää ASEAN-maita tarkistamaan «rakentavan sitoutumisen politiikkaansa» Rangoonin hallinnon osalta, koska se vaikuttaa antavan oikeutuksen Burman epädemokraattisen ja sortoa harjoittavan hallituksen politiikalle; 7. Ilmaisee tukensa Burman demokraattisille voimille, erityisesti NLD:lle ja Aung San Suu Kyille, jotka toimivat oikeusvaltion luomisen ja ihmisoikeuksien kunnioittamisen puolesta; 8. Kehottaa puhemiestään välittämään tämän päätöslauselman komissiolle, neuvostolle, Burman sotilashallitukselle ja ASEAN-järjestölle.